நவிமும்பை: மும்பை எச்டிஎப்சி வங்கியின் துணைத் தலைவர் மாயமான விவகாரத்தில் திடீா் திருப்பமாக, அவரை கொள்ளை கும்பல் கடத்தி கொலை செய்தது தெரியவந்துள்ளது. இதுதொடர்பாக, ஒருவரை போலீசார் கைது செய்த நிலையில், மற்ற மூவரை தேடி வருகின்றனர். மகாராஷ்டிரா மாநிலம், மும்பையில் எச்டிஎப்சி வங்கியின் துணை தலைவராக பணியாற்றி வந்தவர் சித்தார்த் கிரண் சங்க்வி (39). இவர், கடந்த 5ம் தேதி வழக்கம்போல, மலபார் ஹில்ஸ் அபார்ட்மெண்டில் இருந்து, கமலா மில்ஸ் வளாகத்தின் லோயர் பரேலில் உள்ள தனது அலுவலகதுக்கு காரில் சென்றார். ஆனால். மாலையில் அவர் வீடு திரும்பவில்லை. இதையடுத்து சித்தார்த்தின் மனைவி போலீசில் புகார் அளித்தார். இந்நிலையில் நேற்று முன்தினம் நவி மும்பை அடுத்த கோபர் கைர்னேயில் உள்ள ஒரு அடுக்குமாடி கட்டிடம் அருகே, சித்தார்த்தின் கார் நின்றது கண்டுபிடிக்கப்பட்டது.